b'\n_START_ARTICLE_\nKim Stanley Robinson\n_START_SECTION_\nBiografia\n_START_PARAGRAPH_\nKim Stanley Robinson va n\xc3\xa9ixer a Waukegan (Illinois, EUA). Va estudiar a Calif\xc3\xb2rnia. El 1974 va rebre el t\xc3\xadtol de Bachelor en literatura per la Universitat de Calif\xc3\xb2rnia. El 1975 va obtenir el t\xc3\xadtol de Master en angl\xc3\xa8s de la Universitat de Boston. Va rebre el t\xc3\xadtol de Doctor en angl\xc3\xa8s de la Universitat de Calif\xc3\xb2rnia el 1982. La seva tesi doctoral, The Novels of Philip K. Dick, va ser publicada el 1984._NEWLINE_Robinson \xc3\xa9s un entusiasta alpinista i aix\xc3\xb2 ha tingut una forta influ\xc3\xa8ncia en diverses de les seves obres, notablement Antarctica, Mars Trilogy, "Green Mars" (una hist\xc3\xb2ria curta del llibre The Martians) i Forty Signs of Rain._NEWLINE_El 1982 es va casar amb Lisa Howland Nowell, una qu\xc3\xadmica ambiental. Tenen dos fills. Robinson ha viscut a Calif\xc3\xb2rnia, Washington DC i Su\xc3\xafssa (durant els anys 80). Actualment viu a Davis, Calif\xc3\xb2rnia.\n_START_SECTION_\nThree Californias\n_START_PARAGRAPH_\nAquesta trilogia tamb\xc3\xa9 es coneix amb el nom de Orange County trilogy i \xc3\xa9s la primera obra important de Robinson. Els llibres que la componen es titulen The Wild Shore (1984), The Gold Coast (1988) i Pacific Edge (1990). No \xc3\xa9s una trilogia en el sentit tradicional; en lloc d\'explicar una sola hist\xc3\xb2ria, els llibres presenten tres mons futurs molt diferents per\xc3\xb2 igualment possibles. Tots tres se situen a Calif\xc3\xb2rnia en un futur proper._NEWLINE_The Wild Shore mostra una Calif\xc3\xb2rnia que intenta retornar a la civilitzaci\xc3\xb3 despr\xc3\xa9s d\'haver estat devastada, igual que la resta d\'Am\xc3\xa8rica, per una guerra nuclear. The Gold Coast mostra una Calif\xc3\xb2rnia sobreindustrialitzada, obsessionada i dependent de la tecnologia de forma creixent i desgarrada per les lluites entre els fabricants d\'armes i els terroristes. Pacific Edge presenta una Calif\xc3\xb2rnia en la qual la pr\xc3\xa0ctica sostenible i ecol\xc3\xb2gica ha esdevingut la norma i les cicatrius del passat s\xc3\xb3n curades lentament. _NEWLINE_Encara que inicialment no sembla haver-hi cap connexi\xc3\xb3, els tres llibres treballen junts per a presentar una causa comuna. El primer mostra la humanitat paralitzada per la falta de tecnologia, en el segon la humanitat est\xc3\xa0 desbordada i quasi completament deshumanitzada per un exc\xc3\xa9s de tecnologia (amb el conseg\xc3\xbcent dany ambiental) i el tercer mostra un comprom\xc3\xads entre els dos mons anteriors. Encara que el tercer \xc3\xa9s, en efecte, una novel\xc2\xb7la ut\xc3\xb2pica, tot i aix\xc3\xad hi ha tamb\xc3\xa9 conflicte, tristesa i trag\xc3\xa8dia.\n_START_SECTION_\nThe Mars Trilogy\n_START_PARAGRAPH_\nAquesta trilogia \xc3\xa9s l\'obra m\xc3\xa9s coneguda de Robinson. \xc3\x89s una llarga obra de ci\xc3\xa8ncia-ficci\xc3\xb3 dura que explica el primer establiment a Mart d\'un grup de cient\xc3\xadfics i enginyers. Els seus tres volums s\xc3\xb3n Red Mars (1992), Green Mars (1993) i Blue Mars (1996), els t\xc3\xadtols dels quals marquen els canvis ambientals que tenen lloc en el planeta al llarg de la hist\xc3\xb2ria. La hist\xc3\xb2ria comen\xc3\xa7a l\'any 2026 quan els primers colons viatgen cap a Mart i cobreix els seg\xc3\xbcents 200 anys d\'hist\xc3\xb2ria futura. Al final de la trilogia, Mart est\xc3\xa0 densament poblat i terraformat, amb una dimensi\xc3\xb3 pol\xc3\xadtica i social complexa i pr\xc3\xb2spera. _NEWLINE_Hi ha molts arguments que es desenvolupen junts al llarg de la trilogia. La ci\xc3\xa8ncia, la sociologia i la pol\xc3\xadtica es cobreixen amb gran detall, evolucionant de forma realista al llarg de la narraci\xc3\xb3. La fascinaci\xc3\xb3 de Robinson per la ci\xc3\xa8ncia i la tecnologia \xc3\xa9s clara, per\xc3\xb2 queda h\xc3\xa0bilment compensada per un fort component d\'humanitat. La caracteritzaci\xc3\xb3 dels personatges \xc3\xa9s rica i atractiva, un fet rar en la ci\xc3\xa8ncia-ficci\xc3\xb3, especialment en la ci\xc3\xa8ncia-ficci\xc3\xb3 dura. Els interessos personals de Robinson, incloent la sostenibilitat ecol\xc3\xb2gica, el dimorfisme sexual i el m\xc3\xa8tode cient\xc3\xadfic afloren de forma intensa, per\xc3\xb2 sense prendre mai la forma d\'una classe did\xc3\xa0ctica. La seva passi\xc3\xb3 per l\'alpinisme tamb\xc3\xa9 es mostra clarament, tot i que queda lligada amb la narrativa d\'una forma molt m\xc3\xa9s elegant que en algunes de les seves novel\xc2\xb7les posteriors.\n_START_SECTION_\nAntarctica\n_START_PARAGRAPH_\nAntarctica (1997) segueix molt de prop els passos de la trilogia de Mart i cobreix gran part del mateix terreny a pesar de les difer\xc3\xa8ncies en la localitzaci\xc3\xb3 dels esdeveniments. Com indica el t\xc3\xadtol, l\'acci\xc3\xb3 se situa en el continent ant\xc3\xa0rtic en un futur pr\xc3\xb2xim, per\xc3\xb2 evoca molts dels mateixos temes, tractant com tracta amb cient\xc3\xadfics en un ambient a\xc3\xafllat, i l\'efecte que aix\xc3\xb2 t\xc3\xa9 en les seves personalitats i interaccions personals. Tamb\xc3\xa9 evoca el mateix sentit de bellesa i meravella davant d\'un escenari hostil i inh\xc3\xb2spit. _NEWLINE_Com en tota l\'obra posterior de Robinson, la sostenibilitat ecol\xc3\xb2gica \xc3\xa9s un dels temes importants. Gran part de l\'acci\xc3\xb3 ve catalitzada per la recent expiraci\xc3\xb3 del Tractat Ant\xc3\xa0rtic i el perill d\'una invasi\xc3\xb3 i destrucci\xc3\xb3 del delicat entorn ant\xc3\xa0rtic per culpa d\'interessos econ\xc3\xb2mics.\n_START_SECTION_\nThe Martians\n_START_PARAGRAPH_\nThe Martians (1999) \xc3\xa9s una col\xc2\xb7lecci\xc3\xb3 d\'hist\xc3\xb2ries curtes que involucra a molts dels mateixos personatges i escenaris introdu\xc3\xafts en la trilogia de Mart. Les hist\xc3\xb2ries tenen lloc abans, durant, despr\xc3\xa9s, o en lloc de, els esdeveniments de la trilogia; algunes amplien la hist\xc3\xb2ria de car\xc3\xa0cters ja coneguts, d\'altres n\'introdueixen de nous. Tamb\xc3\xa9 inclou la Constituci\xc3\xb3 Marciana i poesia escrita per un habitant de Mart. \xc3\x89s una pe\xc3\xa7a \xc3\xbatil per a acompanyar la trilogia original, encara que alguns l\'han criticat com un intent per part de Robinson de fer diners a partir de l\'\xc3\xa8xit previ.\n_START_SECTION_\nThe Years of Rice and Salt\n_START_PARAGRAPH_\nThe Years of Rice and Salt (2002) \xc3\xa9s una obra \xc3\xa8pica d\'hist\xc3\xb2ria alternativa que tracta sobre un m\xc3\xb3n en el que, durant l\'edat mitjana, la Pesta Negra va anihilar la totalitat de la poblaci\xc3\xb3 europea, eliminant aix\xc3\xad el cristianisme i l\'origen del que actualment es coneix com a "civilitzaci\xc3\xb3 occidental". Cobreix deu generacions d\'hist\xc3\xb2ria focalintzant-se en successives reencarnacions dels mateixos personatges a mesura que passen a trav\xc3\xa9s de diferents gen\xc3\xa8res, classes socials i (en un dels casos) esp\xc3\xa8cies._NEWLINE_El llibre explica la hipot\xc3\xa8tica evoluci\xc3\xb3 pol\xc3\xadtica i social i l\'expansi\xc3\xb3 geogr\xc3\xa0fica de les cultures asi\xc3\xa0tiques i americanes natives, destacant la cultura i la filosofia musulmanes, xineses i hind\xc3\xbas. Alguns lectors han trobat el format frustrant, ja que nom\xc3\xa9s se\'ls permet una breu visi\xc3\xb3 de cada etapa de l\'evoluci\xc3\xb3 hist\xc3\xb2rica de la humanitat abans que la narraci\xc3\xb3 salti cap a la seg\xc3\xbcent etapa de la hist\xc3\xb2ria.\n_START_SECTION_\nScience in the Capitol\n_START_PARAGRAPH_\nScience in the Capitol \xc3\xa9s una trilogia formada pels llibres Forty Signs of Rain (2004), Fifty Degrees Below (2005) i Sixty Days and Counting (2007)._NEWLINE_Aquesta s\xc3\xa8rie de llibres explora les conseq\xc3\xbc\xc3\xa8ncies del canvi clim\xc3\xa0tic, tant a nivell global com en l\'efecte en els personatges principals de l\'obra: uns quants treballadors de la National Science Foundation i persones relacionades amb ells. L\'acci\xc3\xb3 transcorre principalment a Washington DC i a Calif\xc3\xb2rnia. Un tema recurrent en Robinson, i que retorna en aquest llibre, \xc3\xa9s el de la filosofia budista, representada en la trilogia pels ambaixadors als Estats Units de l\'estat fictici de Khembalung situat en una illa en el delta del Ganges. El territori d\'aquest estat corre un greu perill de quedar literalment submergit per l\'augment del nivell del mar i la reacci\xc3\xb3 dels khembal\xc3\xads es compara amb la de washingtonians.\n_START_SECTION_\nGalileo\'s Dream\n_START_PARAGRAPH_\nGalileo\'s Dream (2009) \xc3\xa9s una novel\xc2\xb7la de ci\xc3\xa8ncia-ficci\xc3\xb3 amb elements de ficci\xc3\xb3 hist\xc3\xb2rica. S\'hi descriu la vida del cient\xc3\xadfic i astr\xc3\xb2nom del segle XVII Galileo Galilei, i la societat futuristica que viu a les llunes galileanes que ell va descobrir. Va ser publicat en tapa dura el 6 d\'agost de 2009 al Regne Unit i el 29 de desembre de 2009 als EUA._NEWLINE_Robinson va ser elogiat per la seva descripci\xc3\xb3 de Galileu, tant en la seva grandesa com en les seves debilitats, i pel maneig de temes com la relaci\xc3\xb3 entre la nostra percepci\xc3\xb3 del temps i la mem\xc3\xb2ria.\n_START_SECTION_\n2312\n_START_PARAGRAPH_\n2312 (2012) \xc3\xa9s una novel\xc2\xb7la de ci\xc3\xa8ncia-ficci\xc3\xb3 que se situa en l\'any 2312 quan la humanitat s\'ha est\xc3\xa8s per tot el Sistema Solar. La novel\xc2\xb7la va guanyar el Premi Nebula a la millor novel\xc2\xb7la de 2012._NEWLINE_La novel\xc2\xb7la comen\xc3\xa7a l\'any 2312 a la gran ciutat de Terminator, al planeta Mercuri, la qual est\xc3\xa0 constru\xc3\xafda sobre pistes gegantines per tal de romandre constantment al costat nocturn del planeta. Swan Er Hong, una artista i ex-dissenyadora de Terrariums (espais habitables a l\'interior d\'asteroides), est\xc3\xa0 de dol per la mort sobtada de la seva \xc3\xa0via, Alex, qui era molt influent entre els habitants de Terminator. Despr\xc3\xa9s de la process\xc3\xb3 funeral, Swan decideix anar a Io a visitar a un amic d\'Alex, Wang, qui ha dissenyat un dels m\xc3\xa9s grans Qubes o ordinadors qu\xc3\xa0ntics. Mentre Swan es troba a Io visitant a Wang, aparentment es produeix un fallit atac d\'algun tipus. Poc despr\xc3\xa9s segueix un violent atac contra Terminator. Mentre viatja, Swan apr\xc3\xa8n m\xc3\xa9s sobre el misteri que envolta la mort de la seva \xc3\xa0via i la destrucci\xc3\xb3 de Terminator, la seva ciutat materna. Juntament amb Wahram i Genette, Swan viatja per tot el Sistema Solar i investiga una creixent s\xc3\xa8rie de conspiracions.\n_START_SECTION_\nPremis\n_START_PARAGRAPH_\nRobinson ha guanyat el Premi Hugo per Green Mars i Blue Mars, el Premi Nebula per Red Mars i "The Blind Geometer" (1986), el Premi World Fantasy per "Black Air" (1983), el Premi John W. Campbell Memorial per Pacific Edge i el Premi Locus per The Memory of Whiteness.'